**MINISTRIA E ARSIMIT DHE SPORTIT**

**AGJENCIA E SIGURIMIT TË CILËSISË SË ARSIMIT PARAUNIVERSITAR**

**PROGRAMI I ZHVILLIMIT PROFESIONAL**

**PËR MARRJEN E KATEGORIVE TË KUALIFIKIMIT TË MËSUESVE**

**TË LËNDËS GJUHË SHQIPE DHE LETËRSI**

**2022**

1. **HYRJE**

Profesioni i mësuesit kërkon përkushtim, përgjegjshmëri dhe standarde të larta në punë dhe në sjellje. Mësuesit veprojnë me ndershmëri dhe integritet, përdorin dijet dhe aftësitë e tyre në punën e përditshme, krijojnë marrëdhënie pozitive profesionale, si dhe bashkëpunojnë me prindërit në interesin më të mirë të nxënësve. Gjithashtu, ata përditësojnë vazhdimisht njohuritë e tyre për të mundësuar shërbim cilësor arsimor në përputhje me kërkesat e kohës.

Programi i zhvillimit profesional për marrjen e kategorive të kualifikimit nga mësuesit e gjuhës shqipe dhe të letërsisë është hartuar nga një grup pune që është ngritur në Agjencinë e Sigurimit të Cilësisë së Arsimit Parauniversitar (ASCAP). Programi synon t’u vijë në ndihmë Drejtorive Rajonale të Arsimit Parauniversitar (DRAP-ve) dhe Zyrave Vendore të Arsimit Parauniversitar (ZVAP-ve), si dhe të gjithë mësuesve të gjuhës shqipe dhe të letërsisë për t’u përgatitur për testimin e kombëtar për marrjen e kategorive të kualifikimit.

Programi iu përmbahet kërkesave që MAS ka vendosur për mësuesit që do të marrin pjesë në procesin e kualifikimit. Ai është hartuar duke mbajtur parasysh se fushat kryesore, në të cilat testohen njohuritë dhe aftësitë e mësuesve janë:

* dokumentet zyrtare[[1]](#footnote-2), të cilat kanë të bëjnë me veprimtaritë mësimore dhe edukative të mësuesve;
* programet mësimore të gjuhës shqipe dhe të letërsisë (klasat VI-XII);
* aspektet e pedagogjisë dhe të metodologjisë në mësimdhënie-nxënie në përgjithësi, si dhe të lëndës së gjuhës shqipe dhe të letërsisë, në veçanti;
* aspektet e etikës dhe të komunikimit;
* aspektet e drejtshkrimit të gjuhës shqipe;
* përmbajtja shkencore e gjuhës shqipe dhe e letërsisë, sipas programeve mësimore përkatëse.

1. **QËLLIMET E PROGRAMIT**

Qëllimet e programit të zhvillimit profesional të mësuesve për marrjen e kategorive të kualifikimit janë:

* të ofrojë një program të detyruar për mësuesit që këtë vit do të marrin kategoritë e kualifikimit, në mënyrë që ata të përgatiten për të përballuar me sukses kërkesat që ka testimi kombëtar;
* të ofrojë një program orientues për t’u ardhur në ndihmë të gjithë mësuesve të gjuhës shqipe dhe të letërsisë në arsimin parauniversitar për të realizuar veprimtaritë kualifikuese, si dhe DRAP- ve dhe ZVAP-ve për të organizuar zhvillimin profesional të mësuesve. Në këtë aspekt programi mund të plotësohet nga DRAP-et dhe ZVAP-të, sipas kushteve dhe mundësive konkrete.

*Programi synon që mësuesi:*

* të njohë dhe të zbatojë legjislacionin arsimor e në mënyrë të veçantë risitë më të fundit të reformës arsimore;
* të zotërojë kompetencat, bazuar në standardet profesionale të mësuesit, për të ndikuar drejtpërdrejt në efektivitetin e procesit mësimor për një mësimdhënie të suksesshme;
* të demonstrojë aftësitë në fushën pedagogjike për përzgjedhjen e modeleve për organizimin e klasës, për shtjellimin e koncepteve, për nxitjen e diskutimeve, për përdorimin e teknikave të vlerësimit të nxënësve etj.;
* të tregojë përgjegjshmëri në njohjen e koncepteve bazë dhe ligjësive shkencore të lëndës/ve, si dhe në zbatimin e tyre në praktikë, në përputhje me specifikat e moshës së nxënësve dhe të klasës ku jep mësim;
* të demonstrojë zbatimin e rregullave të etikës dhe të komunikimit në punën e tij në shkollë;
* të zotërojë zbatimin e rregullave drejtshkrimore të gjuhës shqipe gjatë procesit të mësimdhënie -nxënies;
* të përdorë aftësitë e TIK-ut, si një nga risitë më të fundit në mësimdhënien bashkëkohore.

1. **PËRMBAJTJA E PROGRAMIT**

Programi është strukturuar sipas fushave kryesore të zhvillimit profesional, të përmendura më sipër. Për të qenë lehtësisht i përdorshëm, programi është paraqitur sipas një formati të caktuar. Për secilën fushë përcaktohen:

* kompetencat profesionale, si dhe rezultatet e pritshme për realizimin e këtyre kompetencave;
* literatura përkatëse rekomanduese në funksion të përvetësimit të kompetencave të fushës.

Përshkallëzimi i njohurive dhe i aftësive profesionale, të cilat lidhen me kompetencat e secilës fushë të testimit, do ta ndihmojnë mësuesinqë të identifikojë çështjet në të cilat duhet të përqendrohet.

**Përmbajtja e programit sipas fushave**

|  |  |
| --- | --- |
| **FUSHA : DOKUMENTET ZYRTARE** | |
| **Kompetenca:** Zbatimi me përgjegjshmëri dhe me korrektesë i kërkesave të legjislacionit dhe të dokumentacionit shkollor. | **Literatura e rekomanduar** |
| **Rezultatet e pritshme**  Mësuesi:   * zotëron ligjin për sistemin arsimor parauniversitar dhe Rregulloren për funksionimin e Institucioneve Arsimore Parauniversitare në Republikën e Shqipërisë. * zbaton legjislacionin, udhëzimet dhe rregulloret për hartimin dhe zbatimin e kurrikulës shkollore; * zbaton legjislacionin, udhëzimet dhe rregulloret për personelin e shkollës; * demonstron zbatimin konkret të udhëzimeve të MAS në funksion të përmirësimit të procesit të mësimdhënie-nxënies; * zbaton etikën profesionale të mësuesit; * respekton të drejtat dhe liritë e nxënësit; * respekton detyrat, të drejtat dhe liritë e mësuesit; * zbaton rregulloret dhe udhëzimet për zhvillimin profesional të mësuesit | * Ligji nr. 69/2012 “Për sistemin arsimor parauniversitar në Republikën e Shqipërisë”, i ndryshuar. * Rregullore e funksionimit të institucioneve arsimore parauniversitare në Republikën e Shqipërisë, miratuar me Urdhër nr.31, datë 28.01.2020 * Udhëzimi nr.17 “Për fillimin e vitit shkollor 2021-2022 në sistemin arsimor parauniversitar”, MAS (16.08 2021). * Udhëzimi nr. 30, datë 12.09.2018 “për numrin e nxënësve për klasë dhe normat e punës mësimore në institucionet e arsimit parauniversitar” i ndryshuar me Udhëzimin nr.14, date 28.7.2021 * Udhëzimi nr. 1, datë 20.01.2017 “Për funksionimin e sistemit të zhvillimit të vazhdueshëm profesional të punonjësve arsimorë”. * Udhëzimi nr. 4, datë 26.02.2021. “Për kriteret dhe procedurat e kualifikimit të mësuesve”. * Udhëzimi nr. 34, datë 11.09.2015 “Për vlerësimin e nxënësve për kurrikulën me kompetenca, në arsimin bazë”. * Udhëzimi nr. 14, datë 28.07.2016 “Për vlerësimin e nxënësve në arsimin e mesëm të lartë”. * Urdhri Nr.6, datë 10.01.2018 për zbatimin e nismës “Tri lëndë në gjashtë orë”. * Urdhër nr.46 datë 24.07.2020 “Për standardet profesionale të formimit të përgjithshëm dhe të formimit lëndor të mësuesve në sistemin arsimor parauniversitar”. |

|  |  |
| --- | --- |
| **FUSHA: PROGRAMET LËNDORE** | |
| **Kompetenca:** Zbatimi në mënyrë efektive i programeve të gjuhës shqipe dhe letërsisë në shkollë. | **Literatura e rekomanduar** |
| **Rezultatet e pritshme**  Mësuesi:   * njeh dhe zbaton programin duke respektuar të gjitha kërkesat dhe rubrikat e tij; * përshtat programin lëndor në përputhje me nxënësit dhe me veçoritë e mjedisit, në të cilin jep mësim; * përdor me efikasitet, në dobi të prirjeve bashkëkohore, fleksibilitetin e zbatimit të programit; * gjen ose harton materiale plotësuese kurrikulare që ndihmojnë në përvetësimin e koncepteve dhe të aftësive të përcaktuara në program; * gjen ose harton materiale plotësuese kurrikulare që pasurojnë formimin e nxënësve, si dhe nxitin mendimin e pavarur dhe kritik të tyre; * njeh dhe zbaton koherencën vertikale të programeve të gjuhës shqipe dhe të letërsisë; * harton rezultate të nxëni për tema mësimore ose grupe temash, që janë në përputhje me programin; * përzgjedh metodat, teknikat dhe mjetet mësimore të nevojshme për të realizuar përmbushjen e rezultateve të të nxënit; * siguron informacion që demonstron lidhjen e gjuhës me letërsinë, me shkencat e tjera dhe me jetën reale. | * Korniza kurrikulare, 2014. * Kurrikula bërthamë AMU, klasat VI-IX, 2014. * Kurrikula bërthamë AML, klasat X-XII, 2016. * Programet lëndore të bazuara në kompetenca, për klasat 6-9, lënda “Gjuhë shqipe”. * Programet lëndore të bazuara në kompetenca, për klasat 10-12, lëndët “Gjuhë shqipe”, “Letërsi” dhe “Letërsi me zgjedhje”. |

|  |  |
| --- | --- |
| **FUSHA: ASPEKTE TË PEDAGOGJISË, METODOLOGJISË DHE PËRDORIMIT TË TIK -UT NË MËSIMDHËNIE-NXËNIE** | |
| **Kompetenca 1:** Zotërimi i njohurive pedagogjike specifike të nevojshme dhe të mjaftueshme për mësimdhënien e gjuhës shqipe dhe të letërsisë. | **Literatura e rekomanduar** |
| **Rezultatet e pritshme**  Mësuesi:   * demonstron përkushtim, motivim dhe përgjegjësi gjatë punës së tij; * përshtat punën e tij me zhvillimin njohës, social dhe emocional të nxënësve; * përdor metoda, teknika dhe strategji që synojnë gjithëpërfshirjen e nxënësve në procesin e të nxënit; * identifikon nxënësit me nevoja të veçanta dhe planifikon punën afatshkurtër dhe afatgjatë me këta nxënës; * demonstron qëndrim pozitiv ndaj gjuhës dhe letërsisë; * demonstron respekt, besim dhe objektivitet me nxënësit; * edukon te nxënësit dashurinë dhe kërshërinë ndaj gjuhës shqipe dhe letërsisë; * motivon nxënësit duke e konsideruar motivimin, si një nga çelësat e progresit të tyre; * krijon klimë të përshtatshme, motivuese dhe të kënaqshme për nxënësit; * bashkëpunon me prindërit për përmirësimin e progresit të nxënësit. | * Korniza e vlerësimit të nxënësit, MAS, 23.07.2015. * Udhëzuesi i zhvillimit të kurrikulës në arsimin e mesëm të ulët, 2017. * Udhëzuesi i zhvillimit të kurrikulës në gjimnaz, 2016. * Udhëzues për kurrikulën me zgjedhje në gjimnaz, ASCAP (ish IZHA) 2018. * Udhëzuesi për zhvillimin e lëndës së gjuhës shqipe në arsimin e mesëm të ulët, 2018. * Udhëzuesi për zhvillimin e gjuhës shqipe dhe të letërsisë në arsimin e mesëm të lartë, 2018. |
| **Kompetenca 2:** Përdorimi i metodave dhe i strategjive efektive në mësimdhënien e gjuhës shqipe dhe të letërsisë. | **Literatura e rekomanduar** |
| **Rezultatet e pritshme**  Mësuesi:   * përzgjedh metodat dhe teknikat e përshtatshme për arritjen e rezultateve të të nxënit; * përdor metoda e teknika që nxisin mendimin kritik e krijues të nxënësve; * planifikon dhe zhvillon orë mësimore duke u bazuar në mësimdhënien me në qendër nxënësin; * përdor metoda e teknika që ndikojnë në ndërtimin dhe zhvillimin e kompetencave kyç dhe kompetencave lëndore; * njeh dhe zbaton gjatë procesit të të nxënit lloje të ndryshme të vlerësimit; * vlerëson nxënësit duke u bazuar në nivelet e arritjeve; * përdor teknika dhe evidenca të ndryshme për vlerësimin e nxënësit; * zhvillon me nxënësi teste që zbatojnë parimet e hartimit dhe të pikëzimit të një testi. | * Udhëzuesi i zhvillimit të kurrikulës në arsimin e mesëm të ulët, 2017. * Udhëzuesi i zhvillimit të kurrikulës në gjimnaz 2016. * Nivelet e arritjes (arsimi bazë dhe arsimi i mesëm), IZHA (sot ASCAP) 2016. * Udhëzues për kurrikulën me zgjedhje në gjimnaz, IZHA (sot ASCAP) 2018 * Vlerësimi i nxënësit në arsimin e mesëm të ulët dhe në arsimin e mesëm të lartë. (M*aterial shpjegues në ndihmë të shkollave*), shtator 2019. * Udhëzuesi për zhvillimin e lëndës së gjuhës shqipe në arsimin e mesëm të ulët, 2018. * Udhëzuesi për zhvillimin e gjuhës shqipe dhe të letërsisë në arsimin e mesëm të lartë, 2018. * Modele testesh për arsimin parauniversitar (Teste të hartuara nga mësuesit), ASCAP 2020 Lënda: Gjuhë shqipe dhe Letërsi.. * Modele pyetjesh nga mësuesit për mësuesit, ASCAP 2021, Lënda: Gjuhë shqipe dhe Letërsi. |
| **Kompetenca 3:** Përdorimi i teknologjisë së informacionit dhe të komunikimit për të rritur cilësinë e mësimdhënies/nxënies së gjuhës shqipe dhe të letërsisë. | **Literatura e rekomanduar** |
| **Rezultatet e pritshme**  Mësuesi:   * prezanton materiale mësimore duke përdorur programe të përshtatshme si: Power Point, Excel, Word; * nxit nxënësit të bëjnë prezantime gjatë orës së mësimit duke përdorur TIK-un; * gjen dhe përdor materiale nga website për të pasuruar dhe për të përmirësuar mësimdhënie-nxënien; * përfshin nxënësit në projekte lëndore, të cilat ndërthuren me kërkime, gjetje dhe përdorime materialesh nga burime të ndryshme në internet. | * Materiale në ndihmë të mësuesit të gjuhës shqipe dhe të letërsisë për përdorimin e TIK-ut në mësimdhënie -nxënie. * Urdhër për miratimin e “Standardeve profesionale të mësuesit për përdorimin e Teknologjisë së Informacionit dhe Komunikimit”, nr. 84 datë 06.05.2021. * Material ndihmës për mësuesit lidhur me përdorimin e platformave online në procesin mësimor, ASCAP 2021 |

|  |  |
| --- | --- |
| **FUSHA: ASPEKTE TË ETIKËS DHE TË KOMUNIKIMIT** | |
| **Kompetenca:** Zbatimi i rregullave të etikës dhe të komunikimit si elemente të domosdoshme në të gjithë punën e mësuesit. | **Literatura e rekomanduar** |
| **Rezultatet e pritshme**  Mësuesi:   * njeh rregullat e etikës dhe të sjelljes që duhen respektuar në marrëdhënie me drejtuesit e institucionit arsimor, kolegët, nxënësit, prindërit dhe komunitetin; * zbaton rregullat e etikës dhe të sjelljes në marrëdhënie me drejtuesit, stafin pedagogjik, nxënësit, prindërit dhe komunitetin, gjatë punës së tij brenda dhe jashtë institucionit arsimor. | * Kodi i etikës së mësuesve. * Urdhri nr. 46, datë 24.07.2020 “Për standardet profesionale të formimit të përgjithshëm dhe të formimit lëndor të mësuesve në sistemin arsimor parauniversitar”. |

|  |  |
| --- | --- |
| **FUSHA: ASPEKTE TË DREJTSHKRIMIT TË GJUHËS SHQIPE** | |
| **Kompetenca:** Zbatimi i rregullave drejtshkrimore të gjuhës shqipe. | **Literatura e rekomanduar** |
| **Rezultatet e pritshme**  Mësuesi:   * njeh dhe zbaton rregullat e drejtshkrimit të gjuhës shqipe; * vlerëson rëndësinë e përdorimit të gjuhës standarde në të gjitha veprimtaritë dhe punët e tij. | * Drejtshkrimi i gjuhës shqipe. |

|  |  |
| --- | --- |
| **FUSHA: PËRMBAJTJA SHKENCORE E LËNDËS** | |
| **Kompetenca:** Respektimi i rigorozitetit shkencor në mësimdhënien e lëndës së gjuhës shqipe dhe të letërsisë. | **Literatura e rekomanduar** |
| **Rezultatet e pritshme**  Mësuesi:   * analizon dhe jep gjykimet e tij për letërsinë shqipe e botërore, për periudhat dhe drejtimet letrare, si dhe për shkrimtarët përfaqësues dhe krijimtarinë e tyre letrare; * kupton, interpreton, analizon dhe vlerëson tekste e fragmente të ndryshme letrare dhe jo letrare; * shkruan ese me tematika që lidhen me çështje të ndryshme arsimore; * analizon dhe vlerëson tiparet e stilit dhe të gjuhës në një tekst ose fragment; * kryen analiza të sakta nga fusha e sistemit gjuhësor të shqipes; * respekton rregullat gramatikore, drejtshkrimore dhe të pikësimit. | * Tekste të gjuhës shqipe, të letërsisë dhe të letërsisë me zgjedhje, për nxënësin dhe për mësuesin, si dhe materiale të tjera burimore që mbulojnë përmbajtjen lëndore për klasat 6-9 për arsimin e mesëm të ulët, si dhe për klasat 10 - 12 për arsimin e mesëm të lartë. |

1. Është fjala për të gjitha dokumentet ligjore, urdhëresat dhe udhëzimet e MAS-it që zbatohen në shkollë, duke u përqendruar në ato të viteve të fundit. [↑](#footnote-ref-2)